Joan Lluís Senon Vila guanya el VII Premi de Poesia Pare Francesc Miret
24 juliol 2024

## Joan Lluís Senon Vila guanya el VII Premi de Poesia Pare Francesc Miret24 juliol 2024Última actualització: 24 juliol 2024

![](../gestion/img/c5a57f04072f8c55ae98159936db18475c000bba737fb04cd84c4337ff068331.jpg)  
  

El **president de la Junta de Districte de Beniopa, Jesús Naveiro** i la **membre de Saforíssims Societat literària i secretària del certamen, Isabel Canet**, han presentat hui l'acte de lliurament de la **VII edició del Premi de Poesia Pare Francesc Miret**.

  
Aquest serà a les **20:30 hores d'aquest divendres, 19 de juliol, al centre cívic de la Quadra de Beniopa** i comptarà amb les lectures dels quatre poemes finalistes, així com la del **guanyador, ‘Ventre’, de l'autor de Sollana Joan Lluís Senon Vila**. La cerimònia **estarà amenitzada per la música del grup Invers i anirà seguida per un sopar de cabasset**.

  
Enguany s'han presentat al premi 65 poemes, d'entre els quals, tal com ha explicat Canet, s'ha escollit el de Vila _«per la seua forma i poderós contingut, així com per ser senzill, però també fortament imatgístic i bell»_.

  
_«El jurat, format per Maria Rosa Sabater, Pere Síscar i Susanna Lliberós, no ho ha tingut gens fàcil a l'hora de triar el guanyador perquè la qualitat de les obres presentades i la varietat de veus i temàtiques ha sigut molt gran. Amb tot, després d'una llarga deliberació s'ha escollit aquesta obra»_, ha assenyalat .

  
Respecte a la importància del premi, l’escriptora ha destacat que per a Saforíssims és un goig i una responsabilitat visibilitzar el nom de Francesc Miret, un poeta de Beniopa que va començar a publicar als anys 30 i que, de segur, hauria tingut una pròspera carrera al món de les lletres si la seua vida no haguera quedat estroncada per la Guerra Civil.

_«A més a més, també és una manera de donar a conéixer la ciutat per tot el territori lingüístic, ja que està presentant-se gent de Catalunya, Mallorca, etc. Sense anar més lluny, un dels finalistes és de les Valls d'Àneu, al Pallars Sobirà, per la qual cosa estem aconseguint que Beniopa i Gandia siguen conegudes molt més enllà del nostre territori»_, ha destacat Canet.

  
Per la seua part, l'edil ha afirmat que la Junta de Districte de Beniopa aposta per la cultura, i se sent compromesa amb aquesta, ja que «és una necessitat bàsica de tota societat».

  
_«Tenim el deure de promoure la lectura i, en general, tota mena d'art. En aquest cas, ho fem patrocinant i organitzant aquesta iniciativa, que aposta pel futur d'un poble que té moltes coses positives per oferir»_, ha esmentat.

  
També ha assenyalat que el certamen és part del patrimoni i de la riquesa cultural d'un barri ple de poetes que té l'orgull de comptar amb escriptors com Josep Piera, Isabel Canet, Ferran Garcia-Oliver, Anna Llopis, Vicent Lloret o Maria Rosa Sabater.

  
Finalment, Naveiro ha donat l'enhorabona a Saforíssims i ha convidat tota la ciutadania, tant de Gandia com dels seus voltants, a gaudir d'aquest especial acte que s'ha preparat _«amb molta il·lusió i estima»_.